Bjarne Corydon (S), 2013-04-04:
Mange tak, og tak til ordførerne for deres indlæg.
Det glæder mig, at debatten afspejler, at vi langt hen ad vejen er enige om, at det for at reformere og dermed fremtidssikre velfærdssamfundet er nødvendigt at bruge de muligheder, vi har, for at effektivisere.
Her i dag diskuterer vi en af de muligheder.
Danmark er i front med at anvende it- og digitale løsninger, og danskerne er godt på vej til at bo og arbejde i et digitalt Danmark.
Danskerne er vant til og glade for at bruge internettet til mange ting.
Tænk på folk, der køber en flyrejse på internettet, som nok ikke savner at stå i kø på rejsebureauet, eller på folk, der bruger netbank, som nok ikke savner at skulle nå i banken inden kl. 16. På samme måde vil rigtig mange borgere heller ikke savne at skulle i borgerservicecenteret eller sende blanketter i en kuvert med frimærker.
Man behøver ikke at taste oplysninger ind mange gange, de ligger måske allerede i systemet.
Digitaliseringen af den offentlige sektor er med til at effektivisere og modernisere den offentlige service, så den bliver bedre og mere fleksibel, og digitaliseringen vil kunne frigøre ressourcer i milliardklassen.
Den modernisering er samtidig et vigtigt led i realiseringen af regeringens 2020-plan for dansk økonomi.
Med lovforslaget er vi, som flere ordførere har gjort opmærksom på, i gang med at digitalisere den anden af i alt fire bølger, områder, der skal gøres digitale frem mod 2015.
Det er en bevægelse, som er godt i gang; vi er ved at være halvvejs med realiseringen af målsætningen om at udfase papirblanketter og andre former for ansøgninger.
Digital selvbetjening bliver den primære måde at ansøge på.
Lovforslagets fundament har allerede en bred opbakning, idet det jo er et led i udmøntningen af den fællesoffentlige digitaliseringsstrategi for 2011-2015, og det er, som også flere ordførere har gjort opmærksom på, en strategi, der er udarbejdet i samarbejde med KL og Danske Regioner og tiltrådt af regeringen som grundlag for det videre arbejde med digitalisering.
Samtidig er lovforslaget et led i realiseringen af regeringsgrundlaget, hvor målet er, at 80 pct. af al kommunikation mellem borgere, virksomheder og det offentlige skal foregå digitalt inden udgangen af 2015.
For at få flest mulige borgere gjort parate til digital kommunikation må udgangspunktet være, at den digitale selvbetjening bliver obligatorisk.
Ved at stille krav sættes der gang i en god udvikling.
De områder, der er med i lovforslaget, er udvalgt på baggrund af en vurdering af brugernes it-parathed og it-systemernes kvalitet på de konkrete områder.
Sidste sommer vedtog Folketinget som bekendt det første lovforslag om indførelse af krav om digital selvbetjening på de områder, der den 1. december 2012 blev digitale.
Det er gået godt med de første områder, der er blevet gjort digitale, og erfaringerne viser generelt, at borgerne kan og vil benytte digitale selvbetjeningsløsninger.
Det lovforslag, vi nu fremsætter og i dag behandler, er bygget op efter helt samme koncept.
Vores tilgang er som sidste år, at de borgere, der kan, også skal anvende de digitale selvbetjeningsløsninger.
Ved at stille krav om at anvende digital selvbetjening får de borgere, der kan, et venligt, men bestemt skub, så de kommer i gang med at anvende digital selvbetjening.
Jeg forstår også udmærket, at der kan være en bekymring for, hvordan loven vil blive håndteret i praksis.
Det er jo sådan, at nogle borgere kan have svært ved at bruge digital selvbetjening, og for dem vil der være hjælp og støtte at hente.
For nogle kan det være meget svært eller umuligt at bruge digital selvbetjening, og de borgere vil fortsat have mulighed for at blive betjent på en anden måde end den digitale.
Der kan f.eks. være tale om en borger med et særligt handicap, demens, manglende digitale kompetencer, en psykisk lidelse, hjemløshed eller sprogvanskeligheder.
Borgerne har med andre ord ret til den samme hjælp og vejledning, som tilfældet er i dag.
Men generelt vil jeg sige, at da danskerne bliver mere og mere it-parate, er jeg ikke bekymret for at stille krav om digitalisering på de områder, der omfattes af det lovforslag, vi i dag diskuterer.
Der er allerede indført obligatorisk digital selvbetjening på en række områder, og udviklingen går i retning af, at der fremover vil være flere og flere områder, hvor der indføres digital kommunikation.
Jeg er naturligvis klar til efterfølgende under udvalgsbehandlingen at besvare de forskellige spørgsmål, der er rejst her under debatten, og som eventuelt vil følge i selve udvalgsarbejdet, og vil gerne takke for en god debat.